En 34-årig mandlig sosu-hjælper ansat i Odense Kommune hævede i løbet af tre måneder 425.000 kroner fra en ældre mands konto, han havde fået et hævekort til.

Det kostede forleden manden fængsel i ét år, hvoraf tre måneder skal afsones, og resten er betinget fængsel med samfundstjeneste, ud over, at han er blevet frakendt retten til i tre år at arbejde som sosu-hjælper. Han er heller ikke længere ansat i Odense Kommune.

- Vi har at gøre med et offer, som er en sårbar borger, og ikke selv har forstået ret meget af det. Det har fået sosu-hjælperen til at manipulere den ældre mand og fået hans underskrift til at oprette et hævekort, fortæller anklager Jacob Thaarup, Anklagemyndigheden på Fyn.

Sagen går tilbage til sensommeren og efteråret 2017, hvor den i dag 34-årige mand var ansat som sosu-hjælper i kommunen. Han kom jævnligt hos den 68-årige mand, og det lykkedes at få den ældre mand til at underskrive papirer på, at den 34-årige skulle have et hævekort.

Det brugte han 27 gange til at hæve store kontantbeøb i Lån & Spar Bank i Slotsgade i Odense til samlet 425.000 kroner.